Mange elsker julen - og nogen endda så meget, at de lader det gå ud over deres børn. I december satte TV2 Nord gang i jagten på de nordjyder med de mest julede navne. Fredag blev vinderen overrasket på sit arbejde, hvor han fik overrakt præmien - en gavekurv med julegodter. - Har I en Toke Juhl Nissen, der arbejder her? TV2 Nords reporter var listet ind på XL-Byg i Elling, hvor ejeren af det mest julede navn i Nordjylland arbejder. Det er Toke Juhl Nissens tidligere nabo, der har nomineret ham til konkurrencen: - Han fortjener at være med i konkurrencen. Vi har altid fået et smil på læben, når vi har set navnet på postkassen, siger Mette Poulsen om nomineringen. Bliver kaldt 'Nissen' Toke Juhl Nissen, der jo lyder lidt som julenissen, er overrasket over, at han har vundet konkurrencen. Men det er ikke nyt for ham at få opmærksomhed på grund af sit navn. Han er af kammeraterne altid blevet kaldt 'Nissen'. - Mine forældre har aldrig skullet høre for det. Min mor hedder Juhl, og min far hedder Nissen, og så går det jo den vej, siger Toke Juhl Nissen, der er salgsleder i XL-Byg i Elling. Det er ikke kun Toke Juhl Nissen, der har glæde af det julede navn. - Jeg har to børn, og de hedder begge to Juhl Nissen, og det er meget bevidst. Der er ikke så mange, der hedder det, så det er jo nemt, siger vinderen af årets julenavn med et smil. Har skældt forældrene ud over navnet Udover Toke Juhl Nissen var ni andre nomineret i konkurrencen. Det er ikke dem alle, der nogensinde før har tænkt over, at deres navn havde en julet klang. Kun Alf Nissen og Rudolf Hjulmand har udover Toke Juhl Nissen måttet høre for deres navne. Har du spurgt dine forældre, hvad de lige tænkte med Rudolf Hjulmand? - Jeg har skældt dem ud mange gange over det. Grunden til det er, at min mors oldefar hed Rudolf til fornavn, og det samme gjorde min fars oldefar. Og så blev de enige om, at jeg skulle være den eneste i familien, der lige skulle have det fornavn med videre, forklarer Rudolf Hjulmand, som faktisk undgår at fortælle folk hele sit navn for ikke at blive grinet af. Alf Nissen har også måttet høre for sit navn. Men én god ting er der da kommet ud af det. - Som min kone sagde: "Du har ikke kunnet bruge det navn til noget før nu, hvor jeg er nomineret i den her konkurrence." Så det er jo fedt!, lyder det.

Opsummering:
Er det Chris Madsen, Mary Juhl eller Rudolf Hjulmand? TV2 Nord har kåret det mest julede navn i Nordjylland.